Ur manga a zo bet kuzuliet din nevez zo pa oan o komz diwar-benn Battle Royale gant ur mignon. L'école emportée a zo ur manga bet embannet er bloavezhioù 70 e Japan. Istor ur skol (vamm ha kentañ derez) a deuz kuit eo. Un darzhadenn a zo bet, met ne chom netra. Ar skol a zo bet kaset en dazont, e-lec'h ne chom netra estreget un dezerzh. Ret eo d'ar vugale ha d'ar gelennerien bevañ asambles hep dour, tredan na boued. Buan awalc'h e tro sod an dud ha feulz-tre eo an disoc'h. Eus he zu, mamm Shô (an haroz) a zo trist-tre abalamour eo tremenet fall an traoù etrezo just araok na c'hoarvezfe ar gwallzarvoud, sur eo eo bev he mab ha klask a ra sikour anezhañ daoust d'he endro. En eil levrenn ne chom den bras ebet, ret eo d'ar vugale krouiñ ur gevredigezh, dilennadegoù a zo met dizoloiñ a reont buan ez eus un euzhvil o vevañ en dezerzh… Ret eo dezho en em gannañ ouzhpenn! En trede e vo diskoulmet afer an euzhvil (en un doare dic'hortoz mik) hag e vo ur gudenn ouzhpenn : ur c'hleñved red!  Kavout a ran efedus kenañ, koshaet eo un tamm an tresañ met mat eo, aes da heuliañ hag a galite. Lakaet en deus ac'hanon da soñjal e istorioù Junji Ito un tamm (Spirale, Tomié). Feulz kenañ eo met dedennus evel m'eo istorioù kevredigezhioù savet diwar ur gwalheur dic'hortoz. An hanter a zo bet lennet ganin dija, hast 'm eus gouzout ar pezh a c'hoarvezo da c'houde!